Dæmonerne går til makronerne den 5. marts

Marvel Television bringer endnu en gang helten Daredevil i fokus i den nye serie “Daredevil: Born Again”, der får premiere på Disney+ den 5. marts. Serien lover masser af intensitet, og fans kan allerede nu få en smagsprøve med den netop udgivne trailer.

Denne serie markerer Daredevils længe ventede tilbagevenden, efter at karakteren tidligere har haft tre populære sæsoner på Netflix. Serien blev modtaget med stor ros fra både kritikere og fans, der hyldede den for dens mørke, realistiske tone, komplekse karakterer og intense actionscener.

Den første sæson blev særligt rost for Vincent D’Onofrios portrættering af Wilson Fisk og Charlie Cox’ præstation som Matt Murdock. Serien anses stadig som en af de bedste superheltefortællinger, der er blevet lavet til streaming. Det bliver interessant at se, om Disney+ kan holde det høje niveau.

Charlie Cox er tilbage som Daredevil / Matt Murdock (foto: Giovanni Rufino. © 2024 MARVEL).

I “Daredevil: Born Again” følger vi Matt Murdock, en blind advokat med skærpede sanser, som kæmper for retfærdighed gennem sit travle advokatkontor. Samtidig forfølger Wilson Fisk, tidligere mafialeder og spillet af Vincent D’Onofrio, sine politiske ambitioner i New York. Da deres fortid begynder at komme frem i lyset, sættes de to mænd på kollisionskurs i en kamp, der lover at blive både personlig og eksplosiv.

Den nye Daredevil-serie har et stærkt hold af skuespillere, herunder Margarita Levieva, Deborah Ann Woll, Elden Henson, Wilson Bethel og Michael Gandolfini. Derudover medvirker Jon Bernthal som The Punisher og Ayelet Zurer som Vanessa Fisk. Serien er skrevet af Dario Scardapane, der også fungerer som showrunner, mens en række prominente instruktører, herunder Justin Benson & Aaron Moorhead, har stået bag kameraet.

Note: Artiklens overskrift kan vi desværre ikke tage æren for. Den tilfalder i stedet den oversætter, der står for de danske tekster på traileren. Genialt.

Dæmonerne går til makronerne den 5. marts